חוק הביטוח הלאומי (תיקון מס' 196), התשע"ז–2017
הצעת חוק פרטית, הכנסת ה-20
פורסם: ספר החוקים, חוברת 2652, עמ' 1052, 2017-08-03T00:00:00+03:00
בחוק הביטוח הלאומי (תיקון מס' 196), התשע''ז–2017, הורחבה ההגדרה "ילד" לעניין גמלאות לתלויים בנפגעי עבודה, כך שההגדרה תכלול גם תלמידים בגילאי 18 עד 20 הלומדים במוסדות חינוכיים על תיכוניים, כגון מוסדות להשכלה גבוהה, מוסדות להכשרה מקצועית, ישיבות ומכינות, בהיקף שלא יפחת מ-20 שעות שבועיות. 
הרחבת ההגדרה ילד, הן לעניין קצבת שאירים (שנעשתה בתיקון קודם לחוק) והן לעניין קצבת תלויים בנפגעי עבודה (שנעשתה בתיקון זה), הצריכה מספר התאמות נוספות בחוק הביטוח הלאומי. בין היתר, תוקנו הסעיפים הנוגעים לסמכותו של שר העבודה, הרווחה והשירותים החברתיים לקבוע בתקנות דמי מחייה והוצאות אבחון בעד יתום. כמו כן נעשתה התאמה בהגדרה אלמן לעניין סימן ד' לפרק י"א כך שתכלול גם אלמן שיש עמו ילד לפי ההגדרה המורחבת.